සාමය සහ සංවර්ධනය සමඟ ඉදිරියට ගමන් කරන ශ්‍රී ලංකාවට යුද අපරාධ චෝදානා එල්ල කරමින් සිදුකරන ක්‍රියාකාරකම් වහාම නවත්වන්නැයි බල කරමින් සංවිධානය කළ දැවැන්ත උද්ඝෝෂණයක් ඉතාලියේ මිලාන් නගරයේදී ද පැවැත්විණි.ශ්‍රී ලංකාවට එරෙහිව අමෙරිකා එක්සත් ජනපදය සහ බ්‍රිතාන්‍යය ප්‍රමුඛ රටවල් විසින් ජගත් මානව හිමිකම් කවුන්සලය වෙත ඉදිරිපත් කරන යෝජනාවට සහාය නොදෙන්නැයි ඉතාලි රජයට බලකිරීම මූලික අරමුණ කරගනිමින් ඉතාලියේ වෙසෙන සිංහල, දෙමල හා මුස්ලිම් ශ්‍රී ලාංකික එකමුතුව විසින් සංවිධානය කළ මේ දැවැන්ත උද්ඝෝෂණය සඳහා දේශප්‍රේමී ශ්‍රී ලාංකිකයෝ දෙදහසකට අධික පිරිසක් සහභාගි වූහ.බස්රථවලින් සහ දුම්රියෙන් මිලාන් නගරය වෙත පැමිණි ශ්‍රී ලාංකිකයෝ මෙහිදී විවිධ සටන් පාඨ ප්‍රකාශ කරමින් දැවැන්ත උද්ඝෝෂණයක නිරත වූ අතර ශ්‍රී ලංකාවේ සහ ඉතාලි ධජ ඔසවාගෙන මිලාන් නගරයේ වීථිවල ගමන් කරමින් ඔවුහු සිය විරෝධය පළ කළහ.